*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 23ης Δεκεμβρίου 1988

για την αποδοχή ανάληψης υποχρέωσης σχετικά με τη διαδικασία αντιντάμπινγκ όσον αφορά ορισμένες συσκευές φωτοαντιγραφής που χρησιμοποιούν συνηθισμένο χαρτί, οι οποίες συναρμολογούνται ή παράγονται στην Κοινότητα από την Konica Business Machines Manufacturing GmbH

(89/116/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 13 παράγραφος 10,

Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται από τον εν λόγω κανονισμό,

Εκτιμώντας ότι:

Α. Διαδικασία

(1) Τον Ιανουάριο 1988, η Επιτροπή έλαβε καταγγελία που υπέβαλε η CECOM (Επιτροπή Ευρωπαϊκών Βιομηχανικών Συσκευών Φωτοαντιγραφής), εξ ονόματος παραγωγών συσκευών φωτοαντιγραφής που χρησιμοποιούν συνηθισμένο χαρτί (PPC), η συνολική παραγωγή των οποίων αντιπροσωπεύει το μεγαλύτερο μέρος της κοινοτικής παραγωγής του εν λόγω προϊόντος. Η καταγγελία περιείχε επαρκή αποδεικτικά στοιχεία σύμφωνα με τα οποία, μετά την έναρξη της έρευνας για τις συσκευές PPC καταγωγής Ιαπωνίας (2), ορισμένες επιχειρήσεις συναρμολογούσαν συσκευές PPC στην Κοινότητα υπό τους όρους που αναφέρονται στο άρθρο 13 παράγραφος 10 του κανονισμού (ΕΟΚ) αριθ. 2423/88. Κατά συνέπεια, μετά από διαβουλεύσεις, η Επιτροπή γνωστοποίησε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (3), την έναρξη έρευνας, βάσει του άρθρου 13 παράγραφος 10 του κανονισμού (ΕΟΚ) αριθ. 2423/88, σχετικά με τις συσκευές PPC που συναρμολογούνται στην Κοινότητα από τις ακόλουθες επιχειρήσεις που είναι συνδεδεμένες ή έχουν συνεταιριστεί με τις ιαπωνικές βιομηχανίες των οποίων οι εισαγωγές συσκευών PPC στην Κοινότητα υπόκεινται σε οριστικό δασμό αντιντάμπινγκ:

- Canon Bretagne SA (Γαλλία),

- Canon Glissen GmbH (Γερμανία),

- Firma Develop Dr Eisbein GmbH (Γερμανία),

- Konica Business Machines Manufacturing GmbH (Γερμανία),

- Matsushita Business Machine (Europe) GmbH (Γερμανία),

- Olivetti-Canon industriale SpA (Ιταλία),

- Ricoh (UK) Products Ltd (Ηνωμένο Βασίλειο),

- Sharp Electronics (UK) Ltd (Ηνωμένο Βασίλειο),

- Toshiba Systemes SA (Γαλλία).

Β. Αποτελέσματα της έρευνας

(2) Από την έρευνα διαπιστώθηκε ότι η Sharp Electronics (UK) Ltd δεν είχε συναρμολογήσει ή παράγει συσκευές PPC στην Κοινότητα κατά την περίοδο της έρευνας και ότι η Cannon Glessen GmbH και η Olivetti-Cannon SpA είχαν φτάσει στο ποσοστό 40 % μη ιαπωνικών εξαρτημάτων κατά την περίοδο αυτή. Συνεπώς, οι σχετικοί δασμοί αντιντάμπινγκ δεν επεκτάθηκαν στις συσκευές PPC που συναρμολογούνται στην Κοινότητα από τις εν λόγω επιχειρήσεις. Επιπλέον, η Canon Bretagne SA, η Firma Develop Dr Eisbein GmbH και Ricoh (UK) Products Ltd πρότειναν να αναλάβουν υποχρέωση κατά τη διάρκεια της διαδικασίας και οι προτάσεις έγιναν αποδεκτές από την Επιτροπή με την απόφαση 88/519/ΕΟΚ (4).

(3) Για όλες τις άλλες επιχειρήσεις που αποτέλεσαν αντικείμενο έρευνας, και αφού ελήφθησαν υπόψη οι περιστάσεις σε κάθε περίπτωση, ο κανονισμός (ΕΟΚ) αριθ. 3205/88 του Συμβουλίου (5) επέκτεινε το δασμό αντιντάμπινγκ που είχε επιβληθεί με τον κανονισμό (ΕΟΚ) αριθ. 535/87 του Συμβουλίου (6) σε ορισμένες συσκευές PPC που συναρμολογούνται στην Κοινότητα από τις επιχειρήσεις αυτές.

Γ. Ανάληψη υποχρέωσης

(4) Αργότερα, η Matsushita Business Machine Europe GmbH και η Toshiba Systemes (France) SA πρότειναν ανάληψη υποχρέωσης που έγινε αποδεκτή από την Επιτροπή (7), και ο κανονισμός (ΕΟΚ) αριθ. 3205/88 τροποποιήθηκε ανάλογα (8). Η Konica Business Machines Manufacturing GmbH έχει τώρα και αυτή προτείνει ανάληψη υποχρέωσης. Η Επιτροπή εξακρίβωσε, στις εγκαταστάσεις της εν λόγω επιχείρησης, ότι με αυτή την ανάληψη υποχρέωσης έχουν εξαλειφθεί οι όροι που δικαιολογούσαν την επέκταση, με τον κανο

νισμό (ΕΟΚ) αριθ. 3205/88, του δασμού αντιντάμπινγκ στις συσκευές PPC που συναρμολογούνται στην Κοινότητα. Υπό το φως της πρότασης ανάληψης υποχρέωσης και των αποτελεσμάτων της εξακρίβωσης, και μετά από διαβουλεύσεις, η Επιτροπή είναι πεπεισμένη ότι οι αλλαγές ως προς την προέλευση των εξαρτημάτων και των υλικών, οι εγγυήσεις σχετικά με τη μελλοντική προέλευση και άλλα θέματα της διαδικασίας συναρμολόγησης ή παραγωγής αυτής της επιχείρησης στην Κοινότητα επαρκούν για την αποδοχή της ανάληψης υποχρέωσης.

(5) Το Συμβούλιο κατήργησε, συνεπώς, τον κανονισμό (ΕΟΚ) αριθ. 3205/88 που επέκτεινε το δασμό σε προϊόντα που συναρμολογούνται ή παράγονται στην Κοινότητα από τη Konica Business Machines Manufacturing GmbH, μεταξύ άλλων,

ΑΠΟΦΑΣΙΖΕΙ:

Άρθρο μόνο

Γίνεται αποδεκτή η ανάληψη υποχρέωσης που πρότεινε η Konica Business Machines Manufacturing GmbH όσον αφορά τις συσκευές φωτοαντιγραφής που χρησιμοποιούν συνηθισμένο χαρτί με ενσωματωμένο οπτικό σύστημα (που αντιστοιχούν στους κωδικούς ΣΟ ex 9009 11 00, ex 9009 12 00 και ex 9009 21 00) που τίθενται σε εμπορία στην Κοινότητα από την Konica Business Machines Manufacturing GmbH.

Βρυξέλλες, 23 Δεκεμβρίου 1988.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 194 της 2. 8. 1985, σ. 5.

(3) ΕΕ αριθ. C 44 της 17. 2. 1988, σ. 3.

(4) ΕΕ αριθ. L 284 της 19. 10. 1988, σ. 60.

(5) ΕΕ αριθ. L 284 της 19. 10. 1988, σ. 36.

(6) ΕΕ αριθ. L 54 της 24. 2. 1987, σ. 12.

(7) ΕΕ αριθ. L 355 της 23. 12. 1988, σ. 66.

(8) ΕΕ αριθ. L 355 της 23. 12. 1988, σ. 1.